Dolazak Thomasa Pikettyja u Zagreb bio je prvorazredni društveni događaj potpuno zasluženo, jer rijetko nam dolaze tako aktualni i moćni mislioci. Kod mnogih je izazvao ushit, bilo je i malograđanske radosti, domaći libertarijanci su ga dočekali na nož, ali što sve to kaže cvijet hrvatske desnice? Apsolutno ništa, piše naš komentator koji ideologiju hrvatske desnice smatra smradom trulih lešina

Bilo je do suza dirljivo nedavno čitati tekst Tihomira Dujmovića o Srećku Horvatu i hrvatskom neomarksizmu s obzirom na to da je iz tog nenamjerno duhovitog štiva isijavala posvemašnja zbunjenost pred općim mjestima 21. stoljeća. Izgledalo je to kao da se pisanja teksta na temu interneta prihvatio netko tko još i ne zna da postoji električna energija, pa mu se taj world wide web čini kao crna magija. Ali kako uopće, recimo, raspravljati u stanju u Europskoj uniji i, recimo, hrvatskoj vanjskoj politici s ekipom koja misli da je Velika Britanija protiv Hrvatske, što potkrepljuje krunskim argumentom 'izdaje' na Bleiburgu? Jedina racionalna reakcija, ujedno i prilično snobovska, jest valjati se na podu od smijeha na takve sitnoumne gluposti.

No kad je već spomenuta crna magija, hrvatskoj se klerikalnoj desnici ne može uzeti zasluga da se tom temom nije intelektualno pozabavila. Vjerojatno šira javnost nije upoznata, ali u svibnju 2013. u Hrvatskoj je gostovala Gabriele Kuby , njemačka fundamentalistička publicistkinja koja je ispisala 160 stranica na temu je li Harry Potter dobar ili zao te ih objavila u knjizi 'Harry Potter – gut oder böse'. Zaključak gospođe Kuby, koja je u Hrvatsku dovedena da na Kaptolu priča o svjetskoj seksualnoj revoluciji (što je sve zajedno beskrajno ironično!), jest da je Harry Potter djelo Sotone i da ga klinci ne bi smjeli čitati. Da nema ljudi koji su je shvatili ozbiljno, bilo bi to za umiranje od smijeha.

Očito je da i hrvatska desnica shvaća da je u intelektualno inferiornijoj poziciji u odnosu na lijevo-liberalni mainstream pa se trudi to promijeniti blefovima poput Reisman ili Kulfesta – festivala progresivne kulture. Niste čuli? Što je pak sad to? Festival progresivne kulture događanje je koje su prošle godine organizirali samodeklarirani hrvatski novi konzervativci (to su oni koji ne vole predsjednicu jer razgovara s Hillary Clinton), a već u nazivu manifestacije vidi se njen shizofreni karakter i intelektualno nepoštenje. Konzervativci koji organiziraju Festival progresivne kulture, only in Croatia! Glavni inozemni gosti bili su Pinochetov bivši savjetnik Robin Harris i gospodična Lila Rose (godište 1988.), američka fundamentalistička aktivistkinja koja u tajnim misijama obilazi klinike u kojima se vrše abortusi. Nije to bio zamišljeni konzervativno-desničarski Filozofski teatar, ali je definitivno bio teatar apsurda.